**Egyházasfalu Község Önkormányzat képviselő-testületének 2/2015 (III.1.)) önkormányzati rendelete**

**A települési támogatásról és az egyéb szociális ellátásokról**

Egyházasfalu Község Önkormányzat képviselő-testülete a Magyarország Alaptörvénye 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvényben kapott felhatalmazás alapján a következő rendeletet alkotja.

**I. Fejezet**

**Általános szabályok**

1. § (1) A rendelet hatálya kiterjed az Egyházasfalu Község Önkormányzat illetékességi területén lakóhellyel, tartózkodási hellyel rendelkező személyekre.

(2) Az (1) bekezdés tekintetében alkalmazni kell a szociális igazgatásról és szociális ellátásokról szóló 1993. évi III. törvény (a továbbiakban: Szt.) 3. § (1)-(3) bekezdéseit és a 7. § (1) bekezdését.

(3) Az e rendeletben meghatározott hatásköröket eltérő rendelkezés hiányában a képviselő-testület gyakorolja.

2. § (1) Az e rendeletben szabályozott valamennyi szociális ellátásra érvényes értelmező rendelkezéseket és az általános eljárási szabályokat az Szt. 4–16. §-a határozza meg.

(2) Az adott ellátásnál alkalmazandó sajátos eljárási szabályok az adott ellátáshoz kapcsolódva kerülnek meghatározásra.

(3) A szociális igazgatási eljárásra vonatkozó eljárási szabályokat az Szt. 5. § (1) bekezdése szerint kell alkalmazni.

(4) Az eljárást:

*a)* az önkormányzati hivatalnál szóban vagy írásban előterjesztett kérelemre kell, vagy

*b)* hivatalból lehet

megindítani.

(5) A kérelmet a jogszabályokban, illetve az e rendeletben meghatározott dokumentumokkal – igazolásokkal, nyilatkozatokkal – együtt kell benyújtani.

(6) Az e rendeletben meghatározott vagyoni helyzetre vonatkozó feltétel meglétét a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet 1. számú melléklete szerinti vagyonnyilatkozat benyújtásával kell igazolni. A vagyonnyilatkozat II. részét - a nyomtatványon szereplő tájékoztató szövegtől eltekintve - az adott ellátásnál meghatározott személyi körre vonatkozóan kell kitölteni.

(7) A hiányosan előterjesztett kérelmek ügyében a hiánypótlási felhívást a kérelem beérkezésétől számított 5 munkanapon belül meg kell tenni.

(8) Ha a szociális ellátás iránti igényt nem a jogosult terjeszti elő az eljárást hivatalból kell megindítani.

3. § A kérelmezőnek a kérelemben, illetve az annak mellékleteként benyújtott dokumentumokban feltüntetett jövedelem-adatokat az Szt. 10. §-ában meghatározottak szerint kell igazolnia.

4. § (1) A pénzbeli ellátások kifizetése utalással történik.

(2) A polgármester joga, hogy az általa rendkívül indokolt esetnek minősülő helyzetekben utasítást adjon az eseti pénzbeli ellátások házipénztárból készpénzben történő kifizetésére.

5. § (1) A rendszeres pénzbeli települési támogatásokat utólag, minden hónap 5-ig kell folyósítani.

(2) Az eseti pénzbeli települési támogatásokat a határozatban meghatározott időpontig kell folyósítani.

(3) A természetbeni települési támogatások biztosításának szabályait, határidejét, formáját a vonatkozó határozat rendezi.

(4) A rendszeres települési támogatás a támogatásról rendelkező határozatban megjelölt időponttól illeti meg az érintettet azzal, hogy a jogosultság kezdő hónapjában a havi támogatás teljes összegét kell folyósítani.

**II. Fejezet**

**Pénzbeli szociális ellátások**

6. § (1) Az önkormányzat képviselő-testülete e rendelet alapján a jogosult részére települési támogatást nyújt.

7. § A pénzbeli települési támogatás formái:

***a)* eseti települési támogatás:**

*aa)* települési létfenntartási támogatás,

*ab)* települési gyógyszertámogatás,

*ac)* települési temetési támogatás;

*ad)* települési támogatás elemi kár elhárításához,

*ae)* települési gyermeknevelési támogatás,

*af)* hátrányos helyzetű gyermek települési támogatása;

ag) születési támogatás

***b)* rendszeres települési támogatás:**

*ba)* települési létfenntartási támogatás.

*bb)* települési gyógyszertámogatás,

.

**1. Települési létfenntartási támogatás**

8. § (1) Települési létfenntartási támogatásra jogosult az a személy, aki önmaga, illetve családja létfenntartásáról más módon nem tud gondoskodni, és akinek családjában az egy főre jutó jövedelem az öregségi nyugdíj mindenkori legkisebb összegének **130 %-át** nem haladja meg. Egyedül élő kérelmező esetén települési létfenntartásra jogosult az a személy akinek a jövedelme az öregségi nyugdíj mindenkori legkisebb összegének **150 %-át** nem haladja meg.

(2) Rendszeres települési létfenntartási támogatást meg lehet állapítani a 8. § (1) bekezdésben meghatározott feltételeken túl

*a)* **annak az egyedülállónak**, aki az öregségi nyugdíj legkisebb összegének harmincszorosát el nem érő**( 855.000 Ft-ot)** **el nem érő vagyonnal rendelkezik,** vagy

*b)* **annak a személynek,** akinek a családjában az egy főre jutó vagyon értéke **nem éri el a az öregségi nyugdíj legkiesebb összegének harmincszorosát ( 855.000Ft-ot.)**

(3) A kérelmezőnek a kérelmében indokolnia kell a települési létfenntartási támogatásra való rászorultságát.

(4) A települési létfenntartási támogatás nyújtható eseti, vagy rendszeres települési támogatás formájában.

9. § (1) Eseti települési létfenntartási támogatást egy naptári évben maximum két alkalommal lehet adni.

(2) **Az egy alkalommal megállapított eseti települési létfenntartási támogatás maximális összege 15.000 Ft.**

10. § **Az eseti települési létfenntartási támogatásra** való jogosultságról az önkormányzat **képviselő-testületének felhatalmazása alapján, átruházott hatáskörben a polgármester dönt.**

11. § (1) A rendszeres települési létfenntartási támogatás összegét havonként azonos, illetve különböző mértékben is meg lehet állapítani.

(2) Rendszeres települési létfenntartási támogatást havi rendszerességgel, legalább 5 és maximum 12 hónapra lehet megállapítani.

(3) Az egy hónapra megállapított **rendszeres települési létfenntartási támogatás maximális összege 10.000 Ft.**

(4) A rendszeres települési létfenntartási támogatást éven belül csak egyszer lehet megállapítani.

(5) A képviselő-testület különös méltánylást érdemlő esetben ( különösen: baleset, haláleset, hosszantartó betegség, elemi csapás , munkanélküliség esetén) jövedelemhatárra való tekintet nélkül tárgyévenként  egyszeri alkalommal legfeljebb 150.000,- Ft összegű eseti települési létfenntartási támogatást állapíthat meg.

**2. Települési gyógyszertámogatás**

12. § (1) Gyógyszerkiadásokra tekintettel települési gyógyszertámogatásra jogosult az a személy, aki a gyógyszerkiadások, illetve betegséghez kapcsolódó kiadások miatt időszakosan vagy tartósan létfenntartási gonddal küzd.

(2) A települési gyógyszertámogatás nyújtható eseti, vagy rendszeres települési támogatás formájában.

(3) Az eseti települési gyógyszertámogatás iránti kérelmet haladéktalanul, a kérelem beérkezését követő 5 napon belül, a rendszeres települési gyógyszertámogatás iránti kérelmet a kérelem beérkezését követő 30 napon belül el kell bírálni.

13. § (1) Eseti települési gyógyszertámogatást egy naptári évben maximum két alkalommal lehet megállapítani.

(2) Eseti települési gyógyszertámogatásra a kérelmező akkor jogosult, ha

*a)* családjában az egy főre jutó jövedelem az **öregségi nyugdíj mindenkori legkisebb összegének 150 %-át**( 42.750 Ft**.) nem haladja meg, és**

*b)* a gyógyszerkiadásai, illetve betegséghez kapcsolódó kiadásai a kérelem benyújtását megelőző két hónapon belül **elérik, vagy** **meghaladják a havi 15.000 Ft-ot.**

(3) A (2) bekezdés b) pontja szerinti kiadásokat háziorvosi igazolással és számlákkal kell igazolni.

(4) **Az egy alkalommal megállapított eseti települési** **gyógyszertámogatás maximális összege 15.000 Ft.**

14. § Az eseti települési gyógyszertámogatásra való jogosultságról az önkormányzat képviselő-testületének felhatalmazása alapján, **átruházott hatáskörben a polgármester dönt.**

15.  (1) Rendszeres települési gyógyszertámogatást havi rendszerességgel, legalább 3 és maximum 12 hónapra lehet megállapítani.

(2) Rendszeres települési gyógyszertámogatás a kérelmezőnek akkor lehet megállapítani, ha

*a)* családjában az egy főre jutó jövedelem az öregségi nyugdíj mindenkori legkisebb **összegének 130 %-át( 37.050 Ft) nem haladja meg, és**

*b)* a gyógyszerkiadásai, illetve betegséghez kapcsolódó számlával igazolt kiadásai **meghaladják a havi 25.000 Ft-ot, és**

*c)* háziorvos vagy szakorvos igazolja a gyógyszerkiadások, vagy a betegséghez kapcsolódó egyéb kiadások szükségességét.

(3) A (2) bekezdés b) pontja szerinti kiadásokat számlákkal kell igazolni.

(4) Az egy hónapra megállapított rendszeres települési gyógyszer támogatás **maximális összege 10.000 Ft.**

(5) A rendszeres települési gyógyszertámogatást éven belül legfeljebb 2 alkalommal lehet megállapítani.

**3. Települési temetési támogatás**

16. § (1) A temetési költségekre tekintettel települési temetési támogatásra jogosult az a személy, **akinek a temetési költségek viselése a saját, illetve családja létfenntartását veszélyezteti,** függetlenül attól, hogy a meghalt személy eltemettetésére köteles, vagy tartásra köteles hozzátartozó volt-e vagy sem.

(2) Az (1) bekezdés szerint a temetési költség viselése az eltemettetést vállaló kérelmező létfenntartást akkor veszélyezteti, ha a családjában az egy főre jutó jövedelem az öregségi **nyugdíj mindenkori legkisebb összegének 400 %-**át(114.000 Ft**) nem haladja meg.**

(3) A települési temetési támogatás kérelmezni lehet

*a)* a temetési költségek megelőlegezésére, vagy

*b)* a temetési költségek utólagos megtérítésére.

(4) A támogatás összegét kérelmenként – 20.000 Ft azaz húszezer forintig terjedő összegben - kell megállapítani.

(5) A kérelmezőnek a kérelméhez a (3) bekezdés a) pont esetében csatolnia kell a temetési kiadásokra vonatkozó hivatalos árajánlatot, valamint a halotti anyakönyvi kivonatot.

(6) A kérelmezőnek a kérelméhez a (3) bekezdés b) pont esetében csatolnia kell kérelmező vagy a vele azonos lakcímen élő közeli hozzátartozója nevére – kiállított számla eredeti példányát, valamint a halotti anyakönyvi kivonatot.

(7) A temetési költségek megelőlegezése jogcímen megítélt települési támogatásról szóló határozatban meg kell jelölni a temetési előleggel - számlával - való elszámolás határidejét, amely a határozat kiadásától számított 30 napnál több nem lehet.

(8) **A települési temetési támogatás megítéléséről az önkormányzat képviselő-testületének felhatalmazása alapján, átruházott hatáskörben a polgármester dönt.** A temetkezési költségek megelőlegezése iránti kérelem esetén a kérelem beérkezésétől számított 3 munkanapon belül kell döntést hozni.

**4. Települési támogatás elemi kár elhárításához**

17. § (1) Elemi kárra tekintettel települési támogatásra jogosult az a személy, akinek a bekövetkezett elemi károk miatt létfenntartását veszélyeztető rendkívüli élethelyzetbe került.

(2) Elemi kárnak minősül a tűz, robbanás, vihar, viharon kívüli egyéb elemi kár, földcsuszamlás, talajsüllyedés, földrengés, árvíz miatt bekövetkezett kár.

(3) **A támogatás összege kérelmenként maximum 100.000 Ft lehet**. Egy ingatlanra egy évben csak egyszer lehet támogatást adni.

(4) Az (1) bekezdés szerint a létfenntartást veszélyeztető rendkívüli élethelyzet akkor áll fenn, ha

*a)* kérelmező lakhatását biztosító ingatlan elemi kárt szenvedett, és

*b)* a kérelmezőnek nincs saját, vagy a családja tulajdonában lévő, és haszonélvezeti jogával bíró más, a lakhatását lehetővé tevő ingatlana, és

*c)* a kérelmezőnek és családjának nincs jelentős - **2.500.000 Ft-ot elérő egyéb ingó és ingatlan – vagyona, és**

*d)* a családjában az egy főre jutó jövedelem az öregségi nyugdíj mindenkori legkisebb **összegének 300** %-át( 85.500 Ft) **nem haladja meg,**

(5) Az önkormányzati hivatal jegyzője, vagy a jegyző által kijelölt dolgozója a kérelem beérkezésétől számított 8 napon belül a kérelemmel érintett ingatlanon helyszíni szemlét tart. A kérelmező köteles a helyszíni szemlén közreműködni. Az együttműködés hiánya a kérelem elutasítását vonja maga után.

(6) A kérelmezőnek a kérelméhez csatolnia kell a (4) bekezdés b-d) pontokra vonatkozó nyilatkozatokat.

(7) El kell utasítani azt a kérelmet, mely esetében a kérelmező, illetve családjában élő személy

***a)* az elemi kárt szándékosan idézte elő,**

*b)* az elemi kár elhárításában, csökkentésében a körülményekhez, lehetőségeihez képest nem, vagy nem megfelelő mértékben vett részt.

(8) Az elemi kárra tekintettel kérelmezett települési támogatás megítéléséről az önkormányzat képviselő-testülete a kérelem beérkezésétől számított 20 napon belül dönt.

(9) A támogatást megítélő határozatban - legfeljebb 3 hónapos határidő megadásával - a jogosultat kötelezni kell arra, hogy támogatási összeg cél szerinti felhasználásáról - a nevére szóló számlával - elszámoljon.

(10) Amennyiben a jogosult a támogatást részben, vagy egészben nem a támogatási cél szerint használta fel, vagy az elszámolási kötelezettségének határidőig nem tesz eleget határozatban kell kötelezni a támogatás visszafizetésére.

**5. Települési gyermeknevelési támogatás**

18. § (1) Települési gyermeknevelési támogatásra jogosult az a személy, aki ( akik) létfenntartását veszélyeztető élethelyzetbe került a gyermekneveléshez kapcsolódó, alkalmanként jelentkező többlet kiadások miatt, és ezért anyagi segítségre szorul.

(2) Az (1) bekezdés szerint támogatást kérelmezni lehet

*a)* a gyermek iskoláztatásához, vagy

*b)* válsághelyzetben lévő várandós anya által, a gyermekének megtartásához, vagy

*c)* a gyermek fogadásának előkészítéséhez, vagy

*d)* a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez

szükséges anyagi támogatásra.

(3) Az (1) bekezdés szerinti támogatást kérelmező akkor van létfenntartást veszélyeztető élethelyzetben, ha a **családjában az egy főre jutó jövedelem az öregségi nyugdíj mindenkori legkisebb összegének 150 %-át** ( 42.750 Ft ) **nem haladja meg.**

(4) A (2) bekezdés a) pontja szerinti kérelemhez be kell csatolni a gyermek iskolalátogatási igazolását, vagy az iskolai felvételről szóló igazolást.

(5) A (2) bekezdés b), vagy c) pontja szerinti kérelemhez a kérelmezőnek be kell nyújtani a várandóságot igazoló szakorvosi igazolást, illetve a (2) bekezdés c) pont szerinti esetben a már megszületett gyermek születési anyakönyvi kivonatát.

(6) A (2) bekezdés d) pontja szerinti kérelemhez csatolni kell a nevelésbe vétellel kapcsolatos határozatokat.

(7) A települési gyermeknevelési támogatást eseti jelleggel kell nyújtani. A támogatást egy naptári évben maximum három alkalommal lehet megállapítani.

(8) Az egy alkalommal megállapított eseti települési gyermeknevelési támogatás maximális összege

*a)* a (2) bekezdés a) pontja szerinti okból benyújtott kérelem esetén **5.000 Ft**

*b)* a (2) bekezdés b) és c) pontja szerinti okból benyújtott kérelem esetén **3.000 Ft,**

*c)* a (2) bekezdés d) pontja szerinti okból benyújtott kérelem esetén **3.000 Ft.**

(9) A kérelemről a kérelem beérkezését követő 15 napon belül dönteni kell.

(10) **A települési gyermeknevelési támogatás megítéléséről az önkormányzat képviselő-testületének felhatalmazása alapján, átruházott hatáskörben a polgármester dönt.**

**6. Hátrányos helyzetű gyermek települési támogatása**

19. § (1) Hátrányos helyzetű gyermek települési támogatására jogosult az a személy, aki létfenntartását veszélyeztető élethelyzetbe került.

(2) Az (1) bekezdés szerint kérelemhez be kell nyújtani a kérelmező háztartásában élő gyermek hátrányos vagy halmozottan hátrányos helyzetét - a gyermekek védelméről és a gyámügyi igazgatásról szóló 1997. évi XXXI. törvényben foglaltak szerint - kimondó jegyzői határozatot.

(3) Az (1) bekezdés szerinti támogatást igénylő kérelmező akkor van létfenntartást veszélyeztető élethelyzetben, ha a családjában az egy főre jutó jövedelem az öregségi nyugdíj mindenkori legkisebb összegének **150 %-át** (42.750 Ft ) **nem haladja meg,**

(4) A hátrányos helyzetű gyermek települési támogatását eseti jelleggel kell nyújtani A támogatást egy naptári évben maximum három alkalommal lehet megállapítani.

(5) Az egy alkalommal megállapított - hátrányos helyzetű gyermek - **települési támogatás maximális összege 10.000  Ft.**

(6) A hátrányos helyzetű gyermek települési támogatásra való jogosultságról az önkormányzat képviselő-testületének felhatalmazása alapján, **átruházott hatáskörben a polgármester dönt.**

**7. Születési támogatás**

20.§ (1) Az önkormányzat születési támogatást állapít meg, minden - Egyházasfalu állandó lakosként bejelentett – születendő gyermek után.

      (2) A támogatás megállapítása iránti kérelmet, az önkormányzatnak címezve az önkormányzat hivatalában lehet benyújtani .A kérelemhez csatolni kell a születési anyakönyvi kivonatot. A kérelem elbírálása a polgármester hatáskörébe tartozik.

     (3) A születési támogatás összege 20.000 Ft, azaz húszezer forint amelyet kérelmező részére a kérelem benyújtásától számított 15 napon belül kell kifizetni.

     (4) A támogatás megállapításának és kifizetésének feltétele, hogy az Egyházasfalu településre állandó lakosként bejelentett gyermek szülője vállalja, hogy gyermekét  a helyi nevelési oktatási intézménybe (óvodába ) beíratja, és a gyermeket 6 éves koráig a helyi óvodába járatja.

     (5) A kifizetett támogatást vissza kell fizetni amennyiben a gyermek illetve családja Egyházasfalu  településről a gyermek születését követő 6 éven belül elköltözik, illetve nem a helyi óvodába kerül beíratásra, vagy onnan hat éves kora előtt eltávozik.

     (6) Nem jár támogatás, ha a szülők hozzájárulnak a gyermek örökbefogadásához, vagy ha a megszületett gyermek jogerős hatósági határozat alapján a családból való kikerülést eredményező gyermekvédelmi gondoskodásban részesül.

**III. Fejezet**

**Természetben nyújtott szociális ellátások**

21. § (1) A természetben nyújtott szociális ellátások körében az önkormányzat a következő ellátásokat nyújtja:

*a)* köztemetés.

(2) A pénzbeli települési támogatást megállapító határozat kimondhatja, hogy a támogatás 100 % százalékát természetben kell biztosítani. A határozatnak rögzítenie kell a természetbeni nyújtott ellátás konkrét formáját.

(3) A (2) bekezdés szerinti esetben a természetbeni ellátás formái a következők lehetnek:

*a)* gyermekintézmények térítési díjának kifizetése, vagy

*b)* tankönyv - és tanszervásárlás, vagy

*c)* Erzsébet utalvány, vagy

*d)* vásárlási utalvány, vagy

*e)* anyagok, eszközök közvetlen megvásárlása, vagy

*f)* szolgáltatások szolgáltató részére történő megfizetése, vagy

*g)* tüzelő vásárlás.

(4) A (3) bekezdés a), b), f), g) pontjai szerinti természetbeni ellátást lehetőség szerint közvetlenül az ellátó intézménynek, a forgalmazónak, a szolgáltatást nyújtónak kell folyósítani.

**1. Köztemetés**

**22. § (1)  A polgármester a képviselő-testülettől kapott átruházott hatáskörben, különös méltányosságból az Szt. 48. § (3) bekezdés *b)* pontjában meghatározott megtérítési kötelezettség alól:**

***a)* részben mentesítheti az eltemettetésre köteles személyt, amennyiben az érintett személy családjában az egy főre jutó jövedelem nem éri el az öregségi nyugdíj 150 %-át,(42.750 Ft) egyedül élő esetén a 200  %-át,(57.000 Ft)**

***b)* egészben mentesítheti az eltemettetésre köteles személyt, amennyiben az érintett személy családjában az egy főre jutó jövedelem nem éri el az öregségi nyugdíj legkisebb összegét,      ( 28.500 Ft ) egyedül élő esetén a 150 %-át, (42.750 Ft ) és az érintett személy vagyonnal nem rendelkezik.**

**(2)A köztemetés költségét nem lehet a helyben szokásos legolcsóbb temetési költségnél magasabb összegben megállapítani.**

       (3) A helyben szokásos legolcsóbb temetési költség 150.000 Ft.

       (4) A köztemetés elrendeléséről a polgármester a soron következő képviselő-testületi ülésen köteles a képviselő testületnek beszámolni.

**IV. Fejezet**

**Szociális alapszolgáltatások**

**1. Étkeztetés**

23. § (1) Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik megfelelnek az Szt. 62. § (1) bekezdésében meghatározott feltételeknek.

(2) Az Szt. 62. § (1) bekezdése alkalmazásában szociálisan rászorult személy

*a)* a jövedelmi helyzete miatt, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 80 %-át,

*b)* a kora miatt, ha egyedül élő és betöltötte 62 életévét, vagy nem egyedül élő esetén, ha átlagéletkoruk eléri a 65. évet,

*c)* az egészségi állapota miatt, ha a háziorvos igazolja, hogy a betegség jellege miatt az érintett nem képes biztosítani a napi egyszeri meleg étkeztetést,

*d)* a fogyatékosság és pszichiátriai betegsége miatt, ha a vonatkozó orvosi szakvélemények alapján a háziorvos igazolja, hogy a betegség jellege miatt az érintett nem képes biztosítani a napi egyszeri meleg étkeztetést,

*e)* a szenvedélybetegsége miatt, ha a vonatkozó szakorvosi szakvélemények alapján a háziorvos igazolja, hogy a betegség jellege miatt az érintett nem képes biztosítani a napi egyszeri meleg étkeztetést,

*f)* a hajléktalansága miatt, ha a személy nyilatkozatában tartózkodási helyeként az önkormányzat illetékességi területét jelölte meg, és a hajléktalan étkeztetésének hiánya veszélyezteti a hajléktalan életét.

24. § (1) Az önkormányzat az étkeztetést a Simonyi Károly Napközi Otthonos Óvoda intézmény  konyháján keresztül látja el.

(2) Az önkormányzat az étkeztetést az (1) bekezdésben meghatározott

*a)* intézményben igénybe vehető étkezéssel – ide nem értve  a helyben fogyasztást az  étel elvitelével vagy az intézményből az étel házhozszállításával  biztosítja.

 (3) Az étkeztetés nyújtásának konkrét módjáról a szolgáltatást megállapító határozatban kell rendelkezni.

**2. Házi segítségnyújtás**

25. § Az önkormányzat a házi segítségnyújtási feladatokat megállapodás alapján látja el.

3. Családsegítés

26. § (1) Az önkormányzat a családsegítés körébe tartozó feladatait a Lövői Családsegítő és Gyermekjóléti Szolgálat  Lövő Fő u. 32 közreműködésével látja el.

(2) A szolgálat a feladatait  Egyházasfalu településen, heti egy alkalommal, az önkormányzat hivatalában Egyházasfalu, Fő utca 89. szám alatt, illetve igény szerint a külön jogszabályban meghatározott képesítési előírásoknak  megfelelő személyek foglalkoztatásával látja el.

(3) Az (1) bekezdés szerinti szerv által nyújtott speciális szolgáltatások:

*a)* a szociális, életvezetési és mentálhigiénés tanácsadás,

*b)* az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezése,

*c)* a családgondozást, így a családban jelentkező működési zavarok, illetve konfliktusok megoldásának elősegítése,

*d)* a közösségfejlesztő, valamint egyéni és csoportos terápiás programok tervezése,

*e)* a tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadás nyújtása,

*f)* a családokon belüli kapcsolaterősítést szolgáló közösségépítő, családterápiás, konfliktuskezelő meditációs programokat és szolgáltatásokat, valamint a nehéz élethelyzetben élő családokat segítő szolgáltatás

(4) A speciális szolgáltatásokra vonatkozó részletes szabályok:

1. A családsegítés keretében végzett tevékenységnek - a szolgáltatást igénybe vevő érdekében, mások személyiségi jogainak sérelme nélkül - a szükséges mértékig ki kell terjednie az igénybe vevő környezetére, különösen családjának tagjaira.
2. Kiskorú személyre a családsegítés akkor terjedhet ki, ha:

*ba)* a kiskorú családtagjának ellátása a családsegítés keretében indult, és

          bb.) a kiskorú érdekei - a gyermekjóléti szolgáltatás igénybevétele nélkül - e szolgáltatás keretében is megfelelően biztosíthatók.

27. § A családsegítő szolgálatnak az egyén és család számára nyújtott szolgáltatása térítésmentes.

**V. Fejezet**

**Záró rendelkezések**

28. § A rendeletben nem szabályozott kérdésekben az Szt., valamint a végrehajtására kiadott kormányrendeletek és más felsőbb szintű jogszabályok rendelkezéseit kell alkalmazni.

    29. § E rendelet 2015. március 1. napján lép hatályba.

    30. §  A rendelet hatálybalépésével egyidejűleg, hatályát veszti a pénzbeli és természetben nyújtott szociális és egyes személyes gondoskodást nyújtó ellátásokról szóló  9/2013 (XII.15.) önkormányzati rendelet valamint az azt módosító 7/2014(V.31.) és 10/2014.(IX.15.) önkormányzati rendelet.

Kelt: Egyházasfalu, 2015. február 24.

                              Sándor József  sk.                                         Dr Dénes Lajos sk.

                               polgármester                                                       jegyző

Záradék:

A rendeletet a mai napon kihirdettem.

                                                              Egyházasfalu, 2015. március 1.

                                                                                                   Dr Dénes Lajos sk.

                                                                                                          jegyző